NARIADENIE KOMISIE (ES) č. 257/2007
z 9. marca 2007,
ktorým sa ustanovuje odchýlka z nariadenia (ES) č. 800/1999, pokiaľ ide o dôkaz o splnení colných formalít pre dovoz mlieka a mliečnych výrobkov v tretích krajinách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho článok 31 ods. 10 tretiu zarážku,
keďže:
(1)
V tretej zarážke odseku 10 článku 31 nariadenia (ES) č. 1255/1999 sa ustanovuje, že ak ide o diferencovanú náhradu, náhrada sa vyplatí po predložení dôkazu o tom, že výrobky dosiahli miesto určenia uvedené v licencii alebo iné miesto určenia, pre ktoré bola stanovená náhrada. V súlade s postupom ustanoveným v článku 42 uvedeného nariadenia sa z tohto pravidla môžu udeliť výnimky za predpokladu, že sa ustanovia podmienky poskytujúce rovnocenné záruky.
(2)
Nariadením Komisie (ES) č. 351/2004 z 26. februára 2004, ktorým sa stanovujú vývozné náhrady za mlieko a mliečne výrobky (2) sa od 27. februára 2004 zaviedli pre všetky mliečne výrobky náhrady diferencované podľa miesta určenia.
(3)
V článku 16 nariadenia Komisie (ES) č. 800/1999 z 15. apríla 1999, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky (3) sa ustanovuje, ktoré doklady môžu predstavovať dôkaz o splnení colných formalít pre dovoz v tretích krajinách v prípade, keď je sadzba náhrady diferencovaná podľa miesta určenia. Podľa uvedeného článku môže Komisia v určitých špecifických prípadoch, ktoré budú určené, rozhodnúť o tom, že dôkaz o dovoze uvedený v danom článku sa bude predkladať vo forme zvláštneho dokumentu alebo akýmkoľvek iným spôsobom.
(4)
Podriadenosť zaplatenia náhrad požiadavkám článku 16 nariadenia (ES) č. 800/1999 si vyžaduje podstatnú zmenu v správnych postupoch pre vnútroštátne orgány aj pre vývozcov, a preto má správne následky a predstavuje značnú finančnú záťaž. Získanie dôkazu uvedeného v článku 16 uvedeného nariadenia môže v niektorých krajinách predstavovať značné správne ťažkosti. Osobitné podmienky vývozu mliečnych výrobkov môžu navyše získanie takéhoto dôkazu skomplikovať a sťažiť.
(5)
S cieľom zmierniť niektoré správne a finančné prekážky kladené vývozcom a umožniť orgánom a vývozcom, aby pripravili nové opatrenia pre príslušné výrobky a zaviedli postupy potrebné na zabezpečenie hladkého plnenia všetkých náležitostí, sa nariadením Komisie (ES) č. 423/2006 z 13. marca 2006, ktorým sa ustanovuje výnimka z nariadenia (ES) č. 800/1999, pokiaľ ide o dôkaz o splnení colných formalít pre dovoz mlieka a mliečnych výrobkov v tretích krajinách (4) podľa článku 16 nariadenia (ES) č. 800/1999 ustanovuje prechodné obdobie, počas ktorého je podanie dôkazu o splnení colných formalít pre dovoz jednoduchšie. Uvedené obdobie uplynulo 31. decembra 2006.
(6)
V mnohých krajinách určenia však stále chýbajú vhodné postupy a primerané prostriedky na poskytnutie potrebných dokladov. Prechodné obdobie je potrebné naďalej zachovať s cieľom predísť tomu, že sa obchodníkom z uvedeného dôvodu vývozná náhrada neposkytne.
(7)
Je vhodné pripomenúť, že ustanoveniami článku 20 nariadenia (ES) č. 800/1999 sa príslušným orgánom členských štátov umožňuje, aby vyžadovali pre všetky náhrady v prípade, ak existuje pochybnosť o mieste určenia vyvážaných výrobkov, dodatočné dôkazy, ktorými sa podľa nich dostatočne preukáže, že výrobok bol skutočne uvedený na trh v dovážajúcej tretej krajine.
(8)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
1. V prípade vývozu výrobkov patriacich pod číselné znaky KN 0401 až 0405 uskutočneného podľa článku 31 nariadenia (ES) č. 1255/1999, pre ktoré vývozca nedokáže predložiť dôkazy uvedené v článku 16 ods. 1 nariadenia (ES) č. 800/1999, sa výrobok považuje za dovezený do tretej krajiny po predložení kópie prepravného dokladu a jedného z dokumentov uvedených v článku 16 ods. 2 nariadenia (ES) č. 800/1999.
2. Na účely uplatňovania článku 20 nariadenia (ES) č. 800/1999 členské štáty zohľadňujú ustanovenia odseku 1 tohto článku.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa na vývozné vyhlásenia prijaté v období od 1. januára 2007 do 31. decembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. marca 2007